BSM คงเป้ารายได้ปีนี้ที่ 600 ลบ. เล็งสรุปลงทุนธุรกิจใหม่ใน Q4/58
BSM คาดกำไรปีนี้ใกล้เคียงปีก่อนที่ 24.5 ลบ. คงเป้ารายได้ปีนี้ที่ 600 ลบ. เล็งสรุปลงทุนธุนกิจใหม่ใน Q4/58
27 ส.ค. 2558

นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท จำกัด (มหาชน) หรือ BSM เปิดเผยว่า  แนวโน้มผลประกอบการกำไรสุทธิปีนี้คงจะใกล้เคียงกับปีก่อนที่ 24.5 ล้านบาท แม้ในช่วงไตรมาส 2/58 ที่ผ่านมาบริษัทจะมีผลขาดทุน เนื่องจากปีนี้บริษัทมีการลงทุนใหม่ๆ เพิ่มเติมในหลายด้านที่จะช่วยให้ผลประกอบการในอนาคตเติบโตได้อย่างต่อเนื่อง
อย่างไรก็ตาม บริษัทยังคงเป้าหมายรายได้ปีนี้ไว้ที่ 600 ล้านบาท หรือเติบโต 20% ซึ่งในกลุ่มลูกค้าที่มีการปรับปรุงอาคารสำนักงานโรงพยาบาล และ ศูนย์สุขภาพ ยังมีการเติบโตได้ต่อเนื่อง สำหรับตลาดคอนโดมิเนียมเองก็ยังมีการขยายตัวได้ค่อนข้างดี เนื่องจากลูกค้าส่วนใหญ่ที่ขายโครงการไปแล้วก็ต้องเร่งปิดโครงการ พร้อมกันนั้น บริษัทยังขยายตลาดต่างปรเทศมากขึ้นด้วย โดยปีนี้จะมีสัดส่วนรายได้จากต่างประเทศเพิ่มเป็น 25% จากในช่วงครึ่งปีแรกอยู่ที่ 20% ซึ่งในไตรมาส 3/58 จะเริ่มมีรายได้จากพม่า และ อินเดียเข้ามากว่า 30 ล้านบาท
ขณะที่บริษัทอยู่ระหว่างเตรียมรายละเอียด และคาดสรุปการลงทุนธุรกิจใหม่ในช่วงไตรมาส 4/58 ซึ่งในเบื้องต้นจะลงทุนด้วยตัวเองทั้งหมด แต่ในระยะตอ่ไปมีโอกาสจะดึงพันธมิตรเข้ามาร่วมด้วย
นอกจากนั้น บริษัทยังอยู่ระหว่างพัฒนาผลิตภัณฑ์เกี่ยวกับ ประตู หน้าต่าง บานเลื่อน หรือที่เรียกว่าระบบประตูหน้าต่าง (Fletcher Door &amp; Window ) ที่มีราคาถูกลง จากที่ก่อนหน้านี้เป็นสินค้าระดับ Hi End โดยคาดว่าจะเริ่มวางจำหน่ายสินค้าดังกล่าวได้ในช่วงไตรมาส 4/58 นี้ ซึ่งบริษัทฯจะนำสินค้าชนิดนี้ไปวางจำหน่ายเฉพาะในร้านของ บริษัท เค.ซี.เมททอลชีท จำกัด (มหาชน) หรือ KCM
 